የህዝብን የልብ ትርታ ማዳመጥ- ለህወሃት በመታዘዝ የማይታማው ብአዴን በአማራ ህዝብ እና ልሂቃን ዘንድ እንደ አስጠቂ እንደሚቆጠር ግልፅ ነው፡፡ ብአዴን ቆምኩለት የሚለው የአማራ ህዝብ ሲሞት ሲፈናቀል ይህ ነው የሚባል ድምፅ አሰምቶ የማያውቀው ህወሃትን ላለማስቀየም፣የሎሌነቱን ዳርቻም ለማሳየት ቢሆንም ህወሃት ግን አያምነውም፡፡ በአማራ ክልል በሚደረገው እንቅስቃሴ ውስጥ ሁሉ የብአዴን አመራሮች እጅ እንዳለበት ይጠረጥራል፡፡ በዚህ ረገድ ብአዴን ከሁለት ያጣ ሆኖ ቁጭ ይላል-ወይ ጌታው ጎሽ አላላው ወይ ህዝብ እሰይ አላላለው! ስለዚህ ለህወሃት ባለው ጭልጥ ያለ ታማኝነት እና ለህዝብ ችግር ባለው ድፍን ጆሮ መሃከል የማመጣጠን ስራ መስራት አለበት፡፡ ለህወሃት ያለው ፍፁም ታማኝነት በከዳተኝነት ከመጠርጠር፣ምናልባትም አንድ ቀን ከመታረድ አያድነውም፡፡ በአንፃሩ ለህዝብ ችግር ትንሽ እንኳን ጆሮ ሰጥቶ ቢሆን ኖሮ ከህወሃት ለሚመጣበት መቅሰፍት ሳይቀር ህዝቡ ዋስትና የማይሆንበት ምክንያት የለም፡፡ ለዚህ ኮሎኔል ደመቀን እንደ አርአያ መውሰድ ይቻላላል፡፡ ኮሎኔሉ ለኢህአዴግ ወግኖ ጫካ ወርዶ የተዋጋ ሰው ነበር፡፡እንደማንኛውም የብአዴን ካድሬ በህወሃት ትዕዛዝ የኖረ ነበር፡፡ ሆኖም ጭነት ሲበዛበት እንዴት ማለት ጀመረ፡፡እንዴት ማለቱ ደግሞ ጠበቃ አበዛለት እንጅ እንዲሁ ሜዳ ላይ አልተወውም፡፡ ስለዚህ ሁሌ እንደአህያ ከመኖር አንድ ቀን እንደ አንበሳ ኖሮ መሞትን ማሰብ ደግ ነው!
